পুজোয় হেয়ার বোটক্স নয়! একমুঠো তিসিতেই করুন ঘরোয়া ট্রিটমেন্ট

ওয়েব ডেস্ক: সামনেই দুর্গাপুজো (Durga Puja)। তাই পুজোর কেনাকাটাতে এখন ব্যস্ত আট থেকে আশি। তবে শুধু কি ট্রেন্ডিং পোশাক-আসাক (Trending Dress)? বাঙালির শ্রেষ্ঠ উৎসবে নিজেকে সাজিয়ে তুলতে অনেকেই একটু একটু করে টাকা জমায় চুল ও ত্বকের পরিচর্যার জন্য। এখন ত্বকের পরিচর্যা মানেই ভাইরাল কোরিয়ান বা হাইড্রা ফেসিয়াল। আর চুলের যত্নে নতুন প্রজন্মের ভরসা স্পা, কেরাটিন, বোটক্স ট্রিটমেন্টে। কিন্তু এসবে তো অনেক খরচ! সকলের পক্ষে তো এই খরচ বহন করাও সম্ভব নয়। আবার পুজোয় চুলের জেল্লাও (Glossy Hair) চাই। চিন্তা নেই। উপায় আছে। পার্লার ছুটতে হবে না। সামান্য তিসিই (Flaxseed) চুল ঝলমলে করে তুলবে এই পুজোতে। কীভাবে ব্যবহার করবেন? রইল খুঁটিনাটি।

তিসির প্যাক:
প্রাকৃতিক তেল ও ফ্যাটি অ্যাসিডে ভরপুর তিসি (Flaxseed)। অল্প তাপেই তা গলতে শুরু করে। জলের সঙ্গে মিশলেই তৈরি হয় আঠালো, ঘন এক ধরনের জেলি জাতীয় পদার্থ। সেটি ছেঁকে নিয়ে সরাসরি চুলে ব্যবহার করা যায়। এ ছাড়া সমপরিমাণে তিসি ও চাল জল দিয়ে ফুটিয়েও নিতে পারেন। সেই মিশ্রণ ঠান্ডা হলে ছেঁকে নিয়ে মাথায় লাগানো যেতে পারে। যাঁদের চুল খুব কোঁকড়ানো বা অতিরিক্ত রুক্ষ, তাঁরা এই তিসি-চালের জেলের সঙ্গে অ্যালোভেরা জেল বা টাটকা অ্যালোভেরার শাঁস মিশিয়ে ব্যবহার করতে পারেন।

আরও পড়ুন: রাতে রুটি খান! সর্বনাশ ডেকে আনছেন না তো? দেখুন

ব্যবহারের পদ্ধতি:
শ্যাম্পু করার পর চুল মুছে নিয়ে সিঁথি ভাগ করে গোড়া থেকে ডগা পর্যন্ত তিসির প্যাক লাগিয়ে নিন। চাইলে শাওয়ার ক্যাপ পরে আধঘণ্টা রেখে দিতে পারেন। এরপর হালকা গরম জল দিয়ে শ্যাম্পু করে নিলেই কাজ শেষ। সপ্তাহে একদিন এই প্যাক ব্যবহার করলেই চুল হবে উজ্জ্বল, নরম আর মসৃণ। পার্লার ট্রিটমেন্ট আর প্রয়োজনই হবে না।

দেখুন অন্য খবর

The post পুজোয় হেয়ার বোটক্স নয়! একমুঠো তিসিতেই করুন ঘরোয়া ট্রিটমেন্ট first appeared on KolkataTV.